Ek het my geloof in die regstelsel verloor | Netwerk24
Deur Francois Naudé, Stellenbosch 17 Oktober 2020 09:05
Ek verwys na berigte oor die beroerde toestand van die departement van justisie en die tragiese koerantberig oor die "papgeslane" bejaarde susters van Oak Glen (15.10).
Kan iemand asseblief vir my verduidelik hoe kan twee boewe wat Saterdag gevang is, kort nadat hulle twee ou dames amper vermoor en ook hul goed gesteel het, toegelaat word as hulle Maandag in die hof verskyn om aansoek te doen vir borgtog, en dan eers volgende week Dinsdag in die hof hoef te verskyn?! Dit maak net geen sin vir my nie.
Toe ek jonger was, het die wet nie só gewerk nie. As jy gevang word vir sulke ernstige, wrede rooftogte en poging tot moord, het jy géén borgtog gekry nie, en is jy so gou as moontlik in die tronk gestop en aangekla. Hoe werk dit dat alles so lank neem om boewe in die tronk te kry waar hulle hoort, en om te begin met hulle straf wat hulle verdien? Ek het my geloof in ons land se regstelsel nou heeltemal verloor.
Elke dag moet ek in die koerante lees van moord en doodslag, en elke slag hoor ek net hoe die skurke borgtog en uitstel kry en die hofsaak net aanhou en aanhou met appèl wat aangeteken word teen alles voordat daar dalk eendag miskien iets gebeur om die skuldiges te laat swaarkry en ly vir dit wat hulle gedoen het. Dit kan mos nie so aangaan nie.
In my jong dae was daar nooit gepraat van menseregte nie. "People who behave humanely have human rights, otherwise they have no rights." Jammer vir die Engels, maar "human rights" is al wat ek elke dag hoor en lees.
Asseblief, kan ons nie iets doen aan hierdie patetiese stand van sake nie? Maar gou, asseblief, voor ek doodgaan, want dit is nie waarna ek uitgesien het op my oudag nie.